钦定古今图书集成/明伦汇编/宫闱典/第063卷 > 唐三
## 钦定古今图书集成/明伦汇编/宫闱典/第063卷 > 唐三

### 元宗开元二十二年赠薛王业为惠宣太子

按《唐书元宗本纪》：“开元二十二年七月乙巳，司徒、薛
王业薨。”

按《旧唐书元宗本纪》：“开元二十二年七月乙巳，司徒
薛王业薨，追赠为惠宣太子。”

按《唐书惠宣太子传》：“惠宣太子业，始王赵，降封中山，
授都水使者，徙彭城，兼陈州别驾，进王薛，为羽林大
将军、荆州大都督。以好学授秘书监。开元初，进太子
少保，即拜太保，累历州刺史。初，母早终，从母贤妃鞠
之八年，迎贤妃外邸，事之甚谨。其女弟淮阳、凉国二
公主亦早卒，抚甥与己子均，帝益爱之。尝被疾，帝自”
祝禬，既愈，幸其第，置酒赋诗为欢。初，帝尝不豫，业妃
弟内直郎韦宾与殿中监皇甫恂妄言休咎事，宾坐
死，恂贬锦州刺史。妃恐，降服待罪，业亦不敢入谒。帝
闻，遽召之。业伏殿下请罪，帝趋就执其手曰：“吾所猜
于兄弟者，天地共咎之。”遂复燕欢，仍谕妃复位。俄进
司徒。二十二年，业有疾，帝忧之，一昔“容发为变”，因假
寝，梦获方寤，而业少间。邠王守礼等请以事付史官，
及薨，帝悲不能食。册书加赠及谥，陪葬桥陵。十一子，
其闻者，瑗、《玚》《琄》。帝后追思业，引见瑗等，伤之，乃下诏
共赐实封千户，瑗为乐安王，玚荥阳王、宗正卿，琄为
嗣薛王，历鸿胪卿。天宝中，琄舅韦坚为李林甫所构，
坐贬夷陵别驾，徙置夜郎南浦。及安禄山乱，乃还京
师。

按《旧唐书》本传：上以业孝友，特加亲爱。业尝疾病，上
亲为祈祷。及愈，车驾幸其第，置酒䜩乐，更为初生之
欢。元宗赋诗曰：“昔见漳滨卧，言将人事违。今逢诞庆
日，犹谓学仙归。棠棣花重满，鹡原鸟再飞。”其恩意如
此。

“开元二十六年六月庚子。立忠王玙为皇太子
按《唐书元宗本纪》”云云。按《肃宗本纪》。肃宗文明武
德大圣大宣孝皇帝讳亨，元宗第三子也。母曰元献
皇后杨氏。初名嗣，昇封陕王。开元四年为安西大都
护。性纯孝好学，元宗尢爱之。遣贺知章潘肃吕向皇
甫彬邢璹等侍读左右。十五年更名浚，徙封忠王，为
朔方节度大使、单于大都护。十八年，奚、契丹寇边，乃
以肃宗为河北道行军元帅，遣御史大夫李朝隐等
八总管兵十万以伐之。居二岁，朝隐等败奚、契丹于
范阳北，肃宗以统帅功迁司徒。二十三年，又更名玙。
二十五年，皇太子瑛废死，明年，立为皇太子。有司行
册礼，其仪有中严、外办，其服绛纱。太子曰：“此天子礼
也。”乃下公卿议。太师萧嵩、左丞相裴耀卿请改外办
为外备，绛纱衣为朱明服，乃从之。二十八年，又更名
绍。天宝三载，又更名亨。安禄山来朝，太子识其有反
相，请以罪诛之，元宗不听。禄山反。十五载，元宗避贼，
行至马嵬，父老遮道，请留太子讨贼，元宗许之，遣寿
王瑁及内侍高力士谕太子，太子乃还。六月，丁酉，至
渭北便桥，桥绝，募水滨居民，得三千馀人涉而济。遇
潼关散卒，以为贼，与战多伤，既而觉之，收其馀以涉，
后，军多没者。夕，次永寿县，吏民稍持牛酒来献。新平
郡太守薛羽、保定郡太守徐玨闻贼且至，皆弃城走。
己亥，太子次保定，捕羽、玨，斩之。辛丑，次平凉郡，得牧
马牛羊，兵始振。朔方留后、支度副使杜鸿渐、六城水
陆运使魏少游、节度判官崔漪、支度判官崔简金、关
内盐池判官李涵、河西行军司马裴冕迎太子治兵
于朔方。庚戌，次丰宁，见大河之险，将保之。会天大风，
回趋灵武。七月辛酉，至于灵武。壬戌，裴冕等请皇太
子即皇帝位。甲子，即皇帝位于灵武。

按《旧唐书肃宗本纪》：初，太子瑛得罪，上召李林甫议
立储贰。时寿王瑁母武惠妃方承恩宠，林甫希旨，以
瑁对。及立上为太子，林甫惧不利己，乃起韦坚、柳𪟝
之狱，上几危者数四。后又杨国忠依倚妃家，恣为亵
秽，惧上英武，潜谋不利，为患久之。天宝十三载正月，
安禄山来朝，上尝密奏云：“禄山有反相。”元宗不听。十
四载十一月，禄山果叛，称兵诣阙。十二月丁未，陷东
京。辛丑，制太子监国，仍遣上亲揔诸军进讨。时禄山
以诛杨国忠为名，由是军民切齿于杨氏。国忠惧，乃
与贵妃谋间其事，上遂不行。乃召河西节度使哥舒
翰为皇太子前锋兵马元帅，令率众二十万守潼关明年六月，哥舒翰为贼所败，关门不守。国忠讽元宗
幸蜀，丁酉，至马嵬顿，六军不进，请诛杨氏。于是诛国
忠，赐贵妃自尽。车驾将发，留上在后宣谕百姓。众泣
而言曰：“逆胡背恩，主上播越。臣等生于圣代，世为唐
民，愿勠力一心，为国讨贼，请从太子收复长安。”元宗
闻之曰：“此天启也。”乃令高力士与寿王瑁送太子内
人及服御等物，留后军厩马从。上令《高力士》口宣曰：
“汝好去，百姓属望，慎勿违之，莫以吾为意。且西戎、北
狄，吾尝厚之，今国步艰难，必得其用。汝其勉之！”上回
至渭北，便桥已断，水暴涨，无舟楫。上号令水滨，百姓
归者三千馀人，渭水可涉，又遇潼关散卒，误以为贼，
与之战，士众多伤，乃收其馀众。比上军既济，其后皆
溺。上喜，以为天之佑。时从上惟广平、建宁二王及四
军将士才二千人，自奉天而北，夕次永寿，百姓遮道
献牛酒。有白云起西北，长数丈，如楼阁之状，议者以
为天子之气。戊戌，至新平郡。时昼夜奔驰三百馀里，
士众器械亡失过半，所存之众不过一旅。己亥，至安
定郡，斩新平太守薛羽、保定太守徐玨，以其弃郡也。
庚子，至乌氏驿，彭原太守李遵谒见，率兵士奉迎，仍
进衣服粮糗。上至彭原，又募得甲士四百，率私马以
助军。辛丑，至平凉郡，蒐阅监收公私马，得数万匹，官
军益振。时贼据长安，知上治兵河西、三辅，百姓皆曰：
“吾太子大军即至。”贼望西北尘起，有时奔走。戊申，扶
风人康景龙杀贼宣慰使“薛揔等二百馀人，陈仓令
薛景仙率众收扶风郡，守之。”由是关辅豪右皆谋杀
贼，贼故不敢侵轶。上在平凉，数日之间，未知所适。会
朔方留后杜鸿渐、魏少游、崔漪等遣判官李涵奉笺
迎上，备陈兵马招集之势，仓储库甲之数，上大悦。鸿
渐又发朔方步骑数千人，于白草顿奉迎。时河西行
军司马裴冕，新授御史大夫，赴阙，遇上于平凉，亦劝
上“治兵于灵武，以图进取。”上然之。上初发平凉，有彩
云浮空，白鹤前引，出军之后，有黄龙自上所憩屋腾
空而去。上行至丰宁南，见黄河天堑之固，欲整军北
渡，以保丰宁。忽大风飞沙，跬步之间，不辨人物。及回
军趋灵武，风沙顿止，天地廓清。七月，辛酉，上至灵武。
时魏少游预备供帐，无不毕备。裴冕、杜鸿渐等从容
进曰：“今寇逆乱常，毒流函谷。主上倦勤大位，移幸蜀
川，江山阻险，奏请路绝。宗社神器，须有所归，万姓颙
颙，思崇明圣。天意人事，不可固违。伏愿殿下顺其乐
推，以安社稷，王者之大孝也。”上曰：“俟平寇逆，奉迎銮
舆，从容储闱，侍膳左右，岂不乐哉！公等何急也！”冕等
凡六上笺，辞情激切，上不获已，乃从。是月甲子，上即
皇帝位于灵武

### 天宝十一载五月赠庆王琮为靖德太子

按《唐书元宗本纪》：“天宝十一载夏五月戊申，庆王琮
薨。”

按：《旧唐书元宗本纪》：“天宝十一载五月戊申，庆王琮
薨，赠靖德太子。”

按《唐书奉天皇帝琮传》：“奉天皇帝琮，景云元年王许
昌郡，与真定王同封。先天元年，进王郯，与郢王同封。
开元四年，领安西大都护，安抚河东、关内、陇右诸蕃
大使。十三年，徙王庆，与忠、棣、荣、光、仪、颍、永、寿、延、盛、济
十一王同封。十五年，与十王并领节度，不出阁。琮以
凉州都督兼河西诸军节度大使，天宝元年，改节河”
东。十载薨，赠太子，谥靖德。肃宗立，诏曰：“靖德太子琮，
亲则朕兄，睿悊聪明。朕昔践储极，顾诚非次，君父有
命不敢违。永言恳让，不克如素，宜进谥奉天皇帝，妃
窦为恭应皇后。”诏尚书右仆射裴冕持节改葬，群臣
素服临送，达礼门，帝御门哭以过丧。墓号齐陵。无子，
以太子瑛子俅嗣王。琮始名嗣直，太子嗣谦，棣王、嗣
真，鄂王。嗣初，靖恭太子嗣。元开元十三年更名曰潭、
曰鸿、曰洽、曰涓、曰“滉”，后十年改今名。

天宝十四载，赠荣王琬为靖恭太子。

按《唐书元宗本纪》：“天宝十四载十二月辛亥，荣王琬
薨。”

按：《旧唐书元宗本纪》：“天宝十四载十二月辛亥，荣王
琬薨，赠靖恭太子。”

按《唐书靖恭太子传》：“靖恭太子琬，始王鄄，徙王荣为
京兆牧，领陇右节度大使。又诏亲巡按陇右，选关内、
河东飞骑五万防秋，累兼单于安北大都督。安禄山
反，诏琬为征讨元帅，募河陇兵屯陜，以高仙芝副之。
会薨。琬风格秀整，有素望，中外倚之。及薨，莫不为国
怅恨，诏加赠谥。琬男女五十八人，得王者三人，俯王
济阴郡，偕北平，倩陈留。”卫尉卿僓，秘书监；佩，鸿胪
卿。

按《旧唐书》本传：“靖恭太子琬，元宗第六子也。初名嗣
元。开元二年，封为鄄王。十二年三月，改名滉，封为荣
王。十五年，授京兆牧，又遥领节度大使。二十三年，加
开府仪同三司，馀如故。二十五年，改名琬。天宝元年
六月，授单于大都护。”

====肃宗乾元元年立成王俶为皇太子====按《唐书肃宗本纪》，“乾元元年十月甲辰，立成王俶为
皇太子，大赦，赐文武官阶爵五品以上子为父后者
勋两转。举忠正孝友堪东宫官者。”按《代宗本纪》，代
宗睿文孝武皇帝，讳豫，肃宗长子也。母曰章敬皇后
吴氏。元宗诸孙百馀人，代宗最长，为嫡皇孙。聪明宽
厚，喜愠不形于色，而好学强记，通《易》象。初名俶，封广
平郡王。安禄山反，元宗幸蜀，肃宗留讨贼，代宗常从
于兵间。肃宗已即位，郭子仪等兵讨安庆绪，未克。肃
宗在岐，至德二载九月，以广平郡王为天下兵马元
帅，率朔方、安西、回纥、南蛮、大食等兵二十万以进讨，
百官送于朝堂，过阙而下，步出木马门，然后复骑。以
安西北庭行营节度使李嗣业为前军，朔方河西陇
右节度使郭子仪为中军，关内行营节度使王思礼
为后军，屯于香积寺，败贼将安守忠，斩首六万级。“贼
将张通儒守长安，闻守忠败，弃城走，遂克京城，乃留
思礼屯于苑中。”代宗率大军以东。安庆绪遣其将严
庄拒于陕州，代宗及子仪、嗣业战陕西，大败之，庆绪
奔于河北，遂克东都，肃宗还京师。十二月，进封楚王。
乾元元年三月，徙封成王。四月，立为皇太子。初，太子
生之岁，豫州献嘉禾，于是以为祥，乃更名“豫”，肃宗去。

### 上元三年号止称元年月以斗所建辰为名元年建巳月肃宗寝疾乃诏皇太子监国而楚州献定国宝十有三因曰楚者太子之所封今天降宝于楚宜以

建元，乃以元年为宝应元年。肃宗张皇后恶李辅国，
欲图之，召问太子，太子不许，乃与越王系谋之，肃宗
疾革。四月丁卯，皇后与系将召太子入宫，飞龙副使
程元振得其谋以告，辅国止太子无入，率兵入，杀系
及兖王僩，幽皇后于别殿。是夕，肃宗崩，乃迎太子见
群臣于九仙门，明日发丧。己巳，即皇帝位。按《李泌
传》：肃宗即位灵武，物色求访，会泌亦自至，已谒见，陈
天下所以成败事。帝悦，欲授以官，固辞，愿以客从入
议国事，出陪舆辇。众指曰：“著黄者圣人，著白者山人。”
帝闻，因赐金紫，拜元帅广平王行军司马。帝尝曰：“卿
侍上皇，中为朕师，今下判广平行军，朕父子资卿道
义”云。始，军中谋帅，皆属建宁王，泌密白帝曰：“建宁王
诚贤，然广平冢嗣，有君人量，岂使为吴太伯乎！”帝曰：
“广平为太子，何假元帅？”泌曰：“使元帅有功，陛下不以
为储副，得邪？”太子从曰：“‘抚军’，守曰：‘监国’，今元帅乃抚
军也。”帝从之。

上元元年。秋八月丁亥。赠故兴王佋。为恭懿太子
按《唐书肃宗本纪》。不载按《旧唐书肃宗本纪》云云
按《唐书恭懿太子传》。恭懿太子佋始封兴王。上元元
年薨。佋生后方专爱。帝最怜之。后数撼储嫡。欲以佋
嗣。会薨计塞。是夕帝及后梦佋辞决流涕去。帝鲠怅。
故册赠为皇太子。

按《旧唐书》本传：恭懿太子佋，肃宗第十二子。至德二
载，封兴王，上元元年六月薨。佋，皇后张氏所生，上尢
钟爱。后屡危太子，欲以兴王为储贰，会薨而止。七月
丁亥诏曰：“厚礼所以饰终，易名所以表行。况情钟天
属，宠及褒封，载畴加等之美，式备元储之赠。永怀轸
念，有恻彝章。第十二子故兴王佋，毓庆璿源，分华若”
木，天资纯孝，神假聪明。河间聚书，幼闻乐善之旨；延
陵听乐，早得知音之妙。顷以暂婴沉瘵，殆积旬时，而
资敬益彰，颖悟逾爽。爱亲之恋，言不间于斯须；告诀
之辞，事先符于梦寐。顾惟至性，实切深哀，将祚土析
珪，戴崇藩翰，闻《诗》对《易》，爰就琢磨，方冀成立，岂期天
丧。瑶英始茂，遽摧于当春；隙驷俄迁，“忽沉于厚夜。兴
言痛悼，闵惜良深。宜贲宠于青宫，俾哀荣于元穸。可
赠太子，谥曰恭懿。应缘丧葬，所司准式。仍令京兆尹
刘晏充监护使。”诏宰臣李揆持节册命。十一月，葬于
高阳原。其哀册曰：“维上元元年大岁庚子六月己未
朔，二十六日甲申”，皇第十二子、持节凤翔等四州节
度观察大使、兴王佋薨于中京内邸，殡于寝之西阶。
粤八月丁亥，册赠皇太子，庙号恭懿。冬十一月庚寅，
诏葬于长安之高阳原，礼也。燕隧开封，龙辒进辙，陈
祖载而就位，俨涂刍以成列。皇帝哀玉林之閟景，悯
璿萼之惟霜，瞻龙綍而增思，怀雁池而永伤。考谥惟
古，褒崇有式，爰诏史司，恭宣懿德。其辞曰：“惟天祚唐，
累叶重光。中兴宸景，再纽乾纲。本枝建国，磐石疏疆。
克开龙嗣，实曰贤王。骊源孕彩，日𠏉腾芳。深仁广孝，
蕴艺含章。秀发童年，惠章龀齿。蹈礼知方，承尊叶旨。
对日流辨，占凤擅美。鲁卫后尘，间平绝轨。胡孽初构，
王师未班。爰从襁褓，载历险艰。爱备中掖，名崇懿藩。
居常禀训，动不违颜。礼及佩觿，朝加分器。胙土延渥，
登坛受帅。玉质金声，文经武纬，乐善为宝，崇儒是贵。
濬哲外朗，温文内深，阅书成诵，观乐表音，五经在口，
六律谐心，才优艺洽，绝古超今。蛇豕犹梗，寰区未乂。
涤虑祈真，焚香演偈，食去荤血，心依定惠。庶福邦家，
俾清凶秽。雾露婴疾，聪明害神，沉痾始遘，弥旷盈旬，
止虑无扰，发言有伦。在膏”方亟，问膳逾勤。云物告征，
星辰变象。楚药无救，秦毉莫仗。灵仪窅而上宾，徽音邈其长往。“违旧邸于青社，即幽陵于黄壤。呜呼哀哉！
魂气夺兮去何之，精灵存兮孝有思。念君亲之永隔，
托梦寐而来辞。”延桂宫而震悼，贯椒壸而缠悲。旌遗
芳于碣馆，贲新命于储闱。呜呼哀哉！先远戒候，占龟
献吉。指鹑“野而西临，背凤城而右出。天惨惨而苦雾，
山苍苍而曀日。望驰道而长辞，赴幽涂而永毕。呜呼
哀哉！生为宠王兮宸爱所钟，殁追上嗣兮朝典斯崇。
升玉笙于洞府，阅银棨于泉宫。金石谁固？人生有终。
简册攸记兮德音无穷。敢直词于篆美，庶永代而成
风。呜呼哀哉！”佋薨时年八岁。既薨之夕，肃宗、张后俱
梦佋有如平昔，拜辞流涕而去。帝方寝疾，追念过深，
故特以“储闱”之赠宠之。上疾累月方平。

### 代宗广德二年正月乙卯立雍王适为皇太子

按：《唐书代宗本纪》云云。

按《旧唐书代宗本纪》：“广德二年正月甲子，元帅、尚书
令雍王三上章让太子。二月己巳朔，册天下兵马元
帅尚书令雍王适为皇太子。”

按《唐书德宗本纪》，“德宗神武圣文皇帝，讳适，代宗长
子也。母曰睿真皇太后沈氏。初，沈氏以开元末选入
代宗宫。安禄山之乱，元宗避贼于蜀，诸王妃妾不及
从者，皆为贼所得，拘之东都之掖廷。代宗克东都，得
沈氏，留之宫中。史思明再陷东都，遂失所在。”肃宗元
年建丑月，封德宗奉节郡王。代宗即位，史朝义据东
都，乃以德宗为天下兵马元帅，进封鲁王。八月，徙封
雍王。宝应元年十月，屯于陕州，诸将进击，史朝义败
之，朝义走河北，遂克东都。十一月，史朝义死，幽州守
将李怀仙斩其首来献，河北平。以功兼尚书令，与功
臣郭子仪、李光弼等皆赐铁券，图形凌烟阁。广德二
年二月，立为皇太子。大历十四年五月辛酉，代宗崩。
癸亥，即皇帝位于太极殿。

### 大历八年赠郑王邈为昭靖太子

按《唐书代宗本纪》：“大历八年五月辛卯，郑王邈薨。”
按《旧唐书代宗本纪》：“大历八年五月辛卯，郑王邈薨，
赠昭靖太子。”

按《唐书昭靖太子传》：“昭靖太子邈，好学，以贤闻。上元
二年，始王益昌。帝即位，宝应元年进王郑，与韩王同
封。淄青牙将李怀玉逐其帅侯希逸，诏邈为平卢淄
青节度大使，以怀玉知留后。大历初，代皇太子为天
下兵马元帅。八年，甍遂罢元帅府。”

按《旧唐书》本传：“昭靖太子邈，代宗第二子。宝历元年，
封郑王。大历初，代皇太子为天下兵马元帅。九年，薨，
废朝三日。由是罢元帅之职。上惜其才早夭，赠昭靖
太子，葬于万年县界。”

按《唐书李泌传》：太子妃萧，母郜国公主也。坐蛊媚，幽
禁中。帝怒责太子，太子不知所对。泌入，帝数称舒王
贤。泌揣帝有废立意，因曰：“陛下有一子而疑之，乃欲
立弟之子，臣不敢以古事争。且十宅诸叔，陛下奉之
若何？”帝赫然曰：“卿何知舒王非朕子？”对曰：“陛下昔为
臣言之，陛下有嫡子，以为疑弟之子，敢自信于陛下
乎？”帝曰：“卿违朕意，不顾家族邪？”对曰：“臣衰老，位宰相，
以谏而诛，分也。使太子废，它日陛下悔曰：‘我惟一子
杀之，泌不吾谏，吾亦杀尔子，则臣绝祀矣。虽有兄弟
子，非所歆也’。”即噫呜流涕。因称：“昔太宗诏太子不道，
藩王窥伺者两废之。陛下疑东宫而称舒王贤，得无
窥伺乎？若太子得罪，请亦废之而立皇孙，千秋万岁
后，天下犹陛下子孙有也。且郜国为其女妒忌而蛊
惑东宫，岂可以妻母累太子乎？”执争数十，意益坚。帝
寤，太子乃得安。

大历十四年五月，德宗即位。十二月乙卯。立宣王诵
为皇太子。

按《唐书德宗本纪》云云，按《顺宗本纪》，顺宗至德弘
道大圣大安孝皇帝，讳诵，德宗长子也。母曰昭德皇
后王氏。始封宣城郡王，大历十四年六月进封宣王，
十二月乙卯，立为皇太子。为人宽仁，喜学艺，善隶书，
礼重师傅，见辄先拜。从德宗幸奉天，常执弓矢居左
右。郜国公主以蛊事得罪，太子妃，其女也。德宗疑之，
几废者屡矣，赖李泌保护乃免。后侍宴鱼藻宫，张水
嬉彩舰，宫人为櫂歌，众乐间发。德宗驩甚，顾太子曰：
“今日何如？”太子诵诗，好乐无荒，以为对。及裴延龄、韦
渠牟用事，世皆畏其为相，太子每候颜色，陈其不可，
故二人者卒不得用。贞元二十年，太子病风且喑，二
十一年正月，不能朝。是时德宗不豫，诸王皆侍左右，
惟太子卧病，不能得见德宗，悲伤涕泣，疾有加。癸巳，
德宗崩。丙申，即皇帝位于太极殿。

### 德宗贞元十五年赠邕王謜为文敬太子

按《唐书德宗本纪》，贞元十五年冬十月己丑，邕王謜
薨。按《文敬太子传》，“文敬太子謜，见爱于帝，命为子。
贞元初，先诸王王邕历义武、昭义二军节度大使，以
张茂昭、王虔休为留后，不出阁。十五年薨，年十八。追
赠及谥，葬日，群臣以位而哭，通化门外陵及庙，置令

为子。贞元四年封邕王，授开府仪同三司。七年，定州
张孝忠卒，以謜领义武军节度大使、易定观察等使，
以定州刺史张茂昭为留后。十年六月，潞帅李抱真
卒，又以謜领昭义节度大使、泽潞邢洺磁观察等使，
以潞将王虔休为潞府司马、知留后。十五年十月薨，
时年十八，废朝三日，赠文敬太子，“所司备礼册命。其
年十二月，葬于昭应。有陵无号。发引之日，风雪寒甚。
近岁未有。”诏置陵署令丞。

贞元二十一年正月顺宗即位三月立广陵王纯为
皇太子。

按《唐书顺宗本纪》，德宗贞元二十一年三月癸巳，“立
广陵郡王纯为皇太子。四月戊申，以册皇太子，降死
罪以下，赐文武官子为父后者勋两转。”按《宪宗本
纪》，宪宗昭文章武大圣至神孝皇帝，讳纯，顺宗长子
也。母曰庄宪皇太后王氏。贞元四年六月己亥，封广
陵郡王，二十一年三月立为皇太子。永贞元年八月，
顺宗诏立为皇帝。乙巳，即皇帝位于太极殿。

按唐《国史补》：顺宗风噤不言，太子未立，牛美人有异
志。上召学士郑𬘡于小殿，令草立储诏。𬘡搦管不请，
而书“立嫡以长”四字，跪而上呈，帝深然之，乃定。

### 宪宗元和四年闰月立邓王宁为皇太子

按《唐书宪宗本纪》云云，按《惠昭太子传》：惠昭太子
宁，贞元二十一年始王平原，与同安、彭城、高密、文安
四王同封。帝即位，进王邓，与澧、深、洋、绛四王同封。于
是国嗣未立。李绛等建言：“圣人以天下为大器，知一
人不可独化，四海不可无本，故建太子以自副，然后
人心定，宗祏安有国不易之常道。陛下受命四年，而
冢子未建，是开窥觎之端，乖慎重之义，非所以承列
圣，示万世。”帝曰：“善。”以宁为皇太子，更名宙，前以制示
绛等。未几，复初名。册礼用孟夏，雨不克，改用孟秋，亦
雨。冬十月，克行礼。明年薨，年十九。

按《旧唐书》本传：“惠昭太子宁，宪宗长子也。母曰纪美
人。贞元二十一年四月，封平原郡王。元和元年八月，
进封邓王。四年闰三月，立为皇太子。六年十二月薨，
年十九，废朝十三日。时敕国子司业裴𦶜摄太常博
士，西内勾当。𦶜通习古今礼仪，尝为太常博士，及官
至郎中，每兼其职，至改司业，方罢兼领。”国典无皇太
子薨礼，故又命𦶜领之，废朝十三日，盖用期服，以日
易月之制也。谥曰“惠昭。”

元和七年七月乙亥。立遂王宥为皇太子。

按《唐书宪宗本纪》云云，按《穆宗本纪》，穆宗睿圣文
惠孝皇帝，讳恒，宪宗第三子也。母曰懿安皇太后郭
氏，始封建安郡王，进封遂王，遥领彰义军节度使。元
和七年，惠昭太子薨，左神策军中尉吐突承璀欲立
澧王恽，而恽母贱，不当立，乃立遂王为皇太子。十五
年正月庚子，宪宗崩，陈弘志杀吐突承璀及澧王。辛
丑，遗诏皇太子即皇帝位于柩前，司空兼中书令韩
弘摄冢宰。闰月丙午，皇太子即皇帝位。按《崔群传》：
惠昭太子薨，是时遂王嫡而澧王长，多内助。帝将建
东宫，诏群为澧王作让。群奏：“大凡己当得则让，不当
得之乌用让？今遂王嫡，宜为太子。”帝从其议，群罢为
湖南观察使。穆宗立，以吏部侍郎召之，劳曰：“我为太
子卿力也。”群曰：“此先帝意，臣何力焉？且陛下向为淮
西节度使，臣起制草，其言有能辨南阳之牍，允符东
海之贵。先帝然之，则传付久矣。”

### 穆宗长庆二年立景王湛为皇太子

按《唐书穆宗本纪》，长庆二年十二月“癸巳，立景王湛
为皇太子。癸丑，降死罪以下，赐文武常参及州府长
官子为父后者勋两转，宗子诸亲一转。”按《敬宗本
纪》，敬宗睿武昭愍孝皇帝，讳湛，穆宗长子也。母曰恭
僖皇太后王氏，始封鄂王，徙封景王。长庆二年十二
月，穆宗因击球暴得疾，不见群臣者三日，左仆射裴
度三上疏，请立皇太子，而翰林学士、两省官相次皆
以为言。居数日，穆宗疾少间，宰相李逢吉请立景土
为皇太子。四年正月，穆宗崩。癸酉，门下侍郎、平章事
李逢吉摄冢宰。丙子，皇太子即皇帝位。

### 文宗太和二年赠晋王普为悼怀太子

按《唐书文宗本纪》，“太和二年六月乙卯，晋王普薨。”
按《旧唐书文宗本纪》，“太和二年六月乙卯朔，晋王普
薨，赠为悼怀太子。”

按《唐书》本传：“悼怀太子普，姿性韶悟，宝历元年始王
晋，文宗爱之若己子，尝欲为嗣，太和二年薨。帝恻念
不能已，故赠恤加焉。”

按《旧唐书》本传：“悼怀太子普，敬宗长子也。母曰郭妃。
宝历元年，封晋王。太和二年薨，年五岁。”

太和六年十一月立鲁王永为皇太子。

按《唐书文宗本纪》云云。按《庄恪太子传》：庄恪太子
永，太和四年始王鲁。帝以王幼，宜得贤辅，因召见傅
和元亮。元亮以卒吏进，有所问，不能答。帝责谓宰相：
“王可教官属，应任士大夫贤者，宁元亮比邪？”于是剧选户部侍郎庾敬休兼王傅，太常卿郑肃兼长史，户
部郎中李践方兼司马。六年，遂立为皇太子。帝承宝
历，荒怠，身勤俭，率天下谓“晋王生谨敏”，欲引为嗣，会
蚤夭，故久不让东宫事。及太子立，天下属心焉。开成
三年，诏宫臣诣崇明门谒，朔望侍读。偶日入对，太子
稍事燕豫，不能壹循法，保傅戒告。不纳。又母爱弛，
杨贤妃方幸，数谮之。帝它日震怒，御延英，引见群臣，
诏曰：“太子多过失，不可属天下，其议废之。”群臣顿首
言：“太子春秋盛，虽有过，尚可改。且天下本，不可轻动，
惟陛下幸赦。”御史中丞狄兼谟流涕固争，帝未决，罢。
群臣又连章论救，意稍释。诏太子还少阳院，以中人
护视，诛幸昵数十人。敕侍读窦宗直、周敬复诣院授
经。然太子终不能自白其谗，而行己亦不加修也。是
年暴薨，帝悔之。明年下诏，以陈王为太子，置酒殿中。
有俳儿缘橦，父畏其颠，环走橦下。帝感动，谓左右曰：
“朕有天下，返不能全一儿乎？”因泣下，即取坊工刘楚
才等数人付京兆搒杀之。及禁中女倡十人，毙永巷，
皆短毁太子者，宰相杨嗣复等不及知，因言：“楚才等
罪当诛，京兆杀之不覆奏，敢以请。”翌日，诏“京兆后有
《决死，敕》不覆者，亦许如故事以闻。”

按《旧唐书》本传：庄恪太子永，文宗长子也。母曰王德
妃。太和四年正月，封鲁王。六年，上以王年幼，思得贤
傅辅导之。时王傅和元亮因待制召问，元亮出于卒
吏，不知书，一不能对。后宰相延英奏事，上从容曰：“鲁
王质性可教，宜择贤士大夫为官属，不可复用和元
亮之辈。”因以户部侍郎庾敬休守本官，兼鲁王傅，太
“常卿郑肃守本官，兼王府长史；户部郎中李践方守
本官，兼王府司马。其年十月，降诏册为皇太子。上自
即位，承敬宗盘游荒怠之后，恭俭惕慎，以安天下。以
晋王谨愿，且欲建为储贰。未几，晋王薨，上哀悼甚，不
复言东宫事久之。今有是命，中外庆悦。”后以王起、陈
夷行为侍读。开成三年，上以皇太子宴游败度，不可
教导，将议废黜，特开延英，召宰臣及两省、御史台五
品已上、南班四品已上官对。宰臣及众官以为“储后
年小，可俟改过，国本至重，愿宽宥。”御史中丞狄兼谟
上前雪涕以谏，词理恳切。翌日，翰林学士六人洎神
策六军军使十六人，又进表陈论，上意稍解。其日一
更，太子归少阳院，以中人张克己、柏常心充少阳院
使，如京使王少华、判官袁载和及品官白身内园小
儿官人等数十人，连坐至死，及剥色流窜。寻诏侍读
窦宗直、周敬慎依前隔日入少阳院，其年薨。敕兵部
尚书王起撰《哀册》，文曰：“维大唐开成三年，岁次戊午，
十月乙酉朔十六日庚子，皇太子薨于少阳院。十七
日辛”丑，迁座于大吉殿。十一月乙卯朔。二十四日戊
寅，命册使太子太师、兼右仆射、门下侍郎、国子祭酒、
平章事郑覃，副使中书侍郎、平章事杨嗣复，持节册
谥曰“庄恪。”十二月乙酉朔。十二日丙申，葬于骊山之
北原庄恪陵，礼也。玉琯岁穷，金壶漏尽，祖奠告彻，哀
笳将引。庭灭燎而月寒，路摇旍而风紧。皇帝念主鬯
之缺位，悼佩觿之夭年，铜楼已闭，银牒徒悬，方追思
于对日，遽冥寞而宾天。典册具举，文物咸备，爰诏侍
臣，显扬上嗣。其词曰：“皇矣帝绪，肇基绵古，种德尊道，
宗文祖武，上圣开成，天下和平，储祉发祥，是生元良。
覃𬣙之初，岐嶷用彰，蕴才游艺，玉裕金相，既免孩提，
是加封殖，俾维城于东鲁，锡介珪于上国。词荣朱邸，
正位青宫。尊师重傅，养德含聪。畏驰道而不绝，问寝
门而益恭。招贤警戒，齿胄谦冲。冀日跻于三善，奉尊
慈于九重。汉庄好学，既显于外；魏丕能文，方循于内。
美不二于颜过，嘉得三于鲤退。焜燿甲观，铿锵瑜珮。
方积善于为山，何反真而游岱。”呜呼哀哉！忧兢损寿，
沉痾始遘。“群望并走，百灵宜祐。”吴客之问徒为，越人
之方靡救。占前星之掩曜，知东方之降咎。天垂象而
则然，人由己而何有。呜呼哀哉！税驾乘华兮即宫夜
台。凤笙长绝兮蜃辂徐来。启青宫而右出，历元灞而
左回。度凋林兮魂断，入旷野兮心摧。水助挽而幽咽，
云带翣而徘徊。悲佳城之已掩，见新庙之方开。呜呼
哀哉！授经兮曷期，执绋兮增欷。《九原》作兮何嗟，及七
日还兮安可希。有少海之波逝，无西园之盖飞。商山
之羽翼已散，望苑之宾客咸归。瑟彼玉简，閟于泉扉。
用专信于文字，愿不昧于音徽。呜呼哀哉！初，上以太
子稍长，不循法度，昵近小人，欲加废黜，迫于公卿之
请，乃止。太子终不悛改，至是暴薨。时传云：太子德妃
之出也，晚年宠衰。贤妃杨氏恩渥方深，惧太子他日
不利于己，故日加诬谮，太子终不能自辨明也。太子
既薨，上意追悔。四年，因会宁殿宴小儿，缘撞有一夫
在下，忧其堕地，有若狂者。上问之，乃其父也。上因感
泣，谓左右曰：“朕富有天下，不能全一子。”遂召乐官刘
楚材、宫人张十十等责之曰：“陷吾太子，皆尔曹也。今
已有太子，更欲踵前耶？”立命杀之。

### 开成三年正月乙卯诏故齐王凑赠怀懿太子

按《唐书文宗本纪》，不载按《旧唐书文宗本纪》云云按《唐书怀懿太子传》：“怀懿太子凑，少雅裕，有寻矩。长
庆元年，始王漳与安王同封。文宗即位，疾王守澄颛
狠，引支党挠国，谋尽诛之，密引宰相宋申锡使为计。
守澄客郑注伺知之以告，乃谋先事杀申锡，又以王
贤有中外望，因欲株联大臣族夷之。乃令神策虞候
豆”卢著上《飞变》，且言：“宫史晏敬则、朱训与申锡昵吏
王师文图不轨，训尝言上多疾，太子幼，若兄终弟及，
必漳王立。”申锡阴以金币进王，而王亦以珍服厚答。
即捕训等，系神策狱，搒掠定其辞。谏官群伏阁极言，
出狱牒付外杂治。注等惧事泄，乃请下诏贬王。帝未
之悟，因黜凑为巢县公，时太和五年也。命中人持诏
即赐，且慰曰：“国法当尔，无它忧。”八年薨，赠齐王。注后
以罪诛，帝哀凑被谗死，不自明。开成三年追赠。
按《旧唐书》本传：怀懿太子凑，穆宗第六子。少宽和温
雅，齐庄有度。长庆初，封漳王。文宗以王守澄恃权，深
怒阉官，欲尽诛之，密令宰相宋申锡与外臣谋画其
计。守澄门人郑注伺知其事，欲先事诛申锡。以漳王
贤而有望，乃令神策虞候豆卢著告变，言：“十六宅宫
市典晏敬则、朱训与申锡亲事王师文同谋不轨，朱
训与王师文言圣上多病，太子年少，若立兄弟，次是
漳王，要先结托。乃于师文处得银五铤，绢八百匹。又
晏敬则于十六宅将出漳王吴绫汗衫一领、熟线绫
一匹，以答申”锡。其事皆郑注凭虚结构，而擒朱训等
于黄门狱，鍜炼伪成其款。居三四日，朝臣方悟其诬，
构谏官崔元亮等阁中极谏，叩头出血，请出申锡狱，
付外勘鞫。郑注辈恐其伪迹败露，乃请行贬黜。制曰：
“王者教先入爱，义不遗亲，岂于同气之中，可致异词
之间？如或慎终不至，诖误有闻，构为厉阶，犯我邦纪，
未加殛窜，尚屈彝章。漳王凑手足之亲，磐石是固，居
崇宠秩，列在戚藩，顷多克顺之心，亦有尚贤之志。而
满盈生患，败覆是图，奸凶会同，谋议联及，污我皇化，
彰于外朝。初骇予衷，再惊群听。尚以未具狱词，犹资
审慎，建侯之命，姑务从宽。可降封巢县公。”制下，上令
中使赍巢县官告就十六宅赐凑，言：“国法须此，尔宜
宽勉。”八年薨，赠封齐王。郑注伏诛，帝思凑被陷而心
伤之。开成三年正月，制曰：“褒善饰终，王者常典。况我
友于之爱，手足之亲，永言痛悼之怀，用锡元良之命。”
故齐王凑孕灵天宇，擢秀本枝，孝敬知于孩提，惠和
洽于亲爱。将固磐石，遂分茅社。学探蚁术之精，智有
象丹之妙，好书乐善，造次不失其清规；置醴尊师，风
雨不忘其至敬。方期台耇，以保怡怡。天胡不仁，歼我
同气。念周宣好爱之分，长恸莫追；览魏文荣乐之言，
轸怀无已。由是稽诸前典，式展追荣，特峻彝章，表恩
泉壤。虽礼命之仪则尔，而天伦之恨何摅？遐想幽魂，
宜膺宠数。可赠怀懿太子，有司择日册命。

按《唐书魏徵传》：征五世孙谟，同中书门下平章事。建
言：“今天下麤治，惟东宫未立，不早以正人傅导之，非
所以存副贰之重。”且泣下，帝为感动。自敬宗后，恶言
储嫡事，故公卿无敢开陈者。时帝春秋高，嫡嗣未定，
谟辅政，首发其端，朝议归重。

开成四年十月丙寅立陈王成美为皇太子。

按《唐书文宗本纪》云云，按《陈王成美传》：“陈王成美，
初，文宗以庄恪薨，大臣数请建东宫，开成四年，帝乃
立成美为皇太子，典册未具而帝崩，仇士良立武宗，
杀之于邸，子俨王宣城郡。”

按《旧唐书》本传：开成四年十月，诏曰：“古先哲王之有
天下也，何尝不正国本而承天序，建储贰而主重离。
朕以寡昧，祗荷丕图，虔恭寅畏，思固鸿业，慎择全懿，
旷于旬时。而卿士献谋，龟筮告吉，以为少阳虚位，愿
举盛仪。列圣垂休，俾合予志，选贤而立，式表无私。敬
宗皇帝第六男陈王成美，天假忠孝，日新道德，温文
含雅，谦敬保和。裕端明之体度，尚《诗》《书》之辞训，言皆
中礼，行不违仁。是可训考旧章，钦若成命，授之匕鬯，
以奉粢盛。宜回朱邸之荣，俾践青宫之重。可立为皇
太子，宜令所司择日备礼册命。”自庄恪太子薨，将相
大臣洎职言者拜章面陈，凡累月。上遂命立陈王。未
行册礼，复降仍旧。其年，殂于藩邸。第十九男俨，《宣城
郡王》。

开成五年，立颍王瀍为皇太弟。

按《唐书文宗本纪》，“开成五年春正月戊寅，不豫。己卯，
左右神策军护军中尉鱼弘志、仇士良立颍王瀍为
皇太弟，权勾当军国事，废皇太子成美为陈王。”按
《武宗本纪》，武宗至道昭肃孝皇帝，讳炎，穆宗第五子
也，母曰宣懿皇太后韦氏。始封颍王，累加开府仪同
三司，检校吏部尚书。开成五年正月，文宗疾大渐，神
策军护军中尉仇士良、鱼弘志矫诏废皇太子成美
复为陈王，立颍王为皇太弟；辛巳，即皇帝位。

按《旧唐书武宗本纪》：初，文宗追悔庄恪太子殂不由
道，乃以敬宗子陈王成美为皇太子。开成四年冬十
月宣制，未遑册礼。五年正月二日，文宗暴卒，宰相李
玨、知枢院刘弘逸奉密旨，以皇太子监国。两军中尉仇士良、鱼弘志矫诏迎颍王于十六宅，曰：“朕自婴疾
疹，有加无瘳，惧不能躬总万机，日釐庶政，稽于谟训，
谋及大臣，用建亲贤，以贰神器。亲弟颍王瀍，昔在藩
邸，与朕尝同师训，动成仪矩，性禀宽仁，俾奉昌图，必
谐人欲。可立为皇太弟，应军国政事使令权勾当。百
辟卿士，宜竭迺心，辅成予志。陈王成美先立为皇太
子，以其年尚冲幼，未渐师资，比日重难，不遑册命。回
践朱邸，式协至公，可复封陈王。”是夜，士良统兵士于
十六宅迎太弟赴少阳院，百官谒见于东宫思贤殿。

### 武宗会昌六年三月立光王怡为皇太叔

按《唐书武宗本纪》云云，按《宣宗本纪》，宣宗元圣至
明成武献文睿智章仁神聪懿道大孝皇帝，讳忱，宪
宗第十三子也。母曰孝明皇太后郑氏，始封光王。性
严重寡言，宫中或以为不慧。会昌六年，武宗疾大渐，
左神策军护军中尉马元贽立光王为皇太叔，三月
甲子，即皇帝位。

按《通鉴纲目》：“宪宗纳李锜妾郑氏，生光王怡。幼时宫
中皆以为不慧。太和以后，益自韬匿，群居游处，未尝
发言，文宗好诱其言，以为戏笑。上性豪迈，尤所不礼。
及上疾笃，旬日不能言。诸宦官密于禁中定策，下诏
以皇子冲幼，立怡为皇太叔，更名忱，令权勾当军国
政事。太叔见百官，哀戚满容，裁决庶务，咸当于理，人”
始知有“隐德”焉。

### 宣宗大中十三年八月壬辰立郓王温为皇太子

按《唐书宣宗本纪》云云按《懿宗本纪》，懿宗昭圣恭
惠孝皇帝，讳漼，宣宗长子也。母曰元昭皇太后晁氏，
始封郓王。宣宗爱夔王滋，欲立为皇太子，而郓王长，
故久不决。大中十三年八月，宣宗疾大渐，以夔王属
内枢密使王归长马公儒、宣徽南院使王居方等，而
左神策护军中尉王宗实、副使丌元实矫诏立郓王
为皇太子，癸巳，即皇帝位。

### 懿宗咸通十四年七月庚午制立普王儇为皇太子按唐书懿宗本纪不载按旧唐书懿宗本纪云云

按《唐书僖宗本纪》，“僖宗惠圣恭定孝皇帝，讳儇，懿宗
第五子也。母曰惠安皇太后王氏，始封普王，名俨。咸
通十四年七月，懿宗疾大渐，左右神策护军中尉刘
行深、韩文约立普王为皇太子，辛巳，即皇帝位。”
按《旧唐书僖宗本纪》，僖宗惠圣恭定孝皇帝，讳儇，懿
宗第五子，母曰惠安皇后王氏，咸通三年五月八日
生于东内。初封普王，名俨。十四年七月，懿宗大渐。其
月十八日，制曰：“朕守大器之重，居兆人之上，日慎一
日，如履如临。旰昃劳怀，寝兴思理，涉道犹浅，导化未
孚，而摄养乖方，寒暑成疠，实有虑于阙政，且无暇于
怡神。恙未少瘳，日加寝剧，万务凡总，须有主张。考思
旧章，谋于卿士。思阐鸿业，式建皇储。”第五“男普王俨，
改名儇，孝敬温恭，宽和博厚，日新令德，天假英姿。言
必中规，动必由礼，俾崇邦本，允协人心。宜立为皇太
子，权勾当军国政事。咨尔中外卿士，洎于腹心之臣，
敬保予嗣，辅成予志，各竭乃心，以安黎庶。布告中外，
知朕意焉。”是日，懿宗崩。二十日，即皇帝位。

### 僖宗文德元年三月立寿王杰为皇太弟知军国事按唐书僖宗本纪云云

按《旧唐书昭宗本纪》，“昭宗圣穆景文孝皇帝，讳晔，懿
宗第七子，母曰惠安太后王氏。以咸通八年二月二
十二日生于东内。十三年四月封寿王，名杰。乾符四
年授开府仪同三司、同幽州大都督，幽州卢龙等军
节度，押奚契丹管内观察处置等使。帝于僖宗母弟
也，尤相亲睦。自艰难播越，常随侍左右，握兵中要，皆”
奇而爱之。文德元年二月，僖宗暴不豫。时初复宫闱，
人心倾瞩，遽闻被疾，军民骇愕。及大渐之夕而未知
所立。群臣以吉王最贤，又在寿王之上，将立之，唯军
容杨复恭请以寿王监国。三月六日，宣遗诏立为皇
太弟，八日，柩前即位。

### 昭宗乾宁四年二月己未立德王裕为皇太子

按《唐书昭宗本纪》云云，按《德王裕传》：德王裕，大顺
二年始王。帝幸华州，韩建已夺诸王兵，不自安，乃请
王皇子之未王者，既又杀诸王，因请立裕为皇太子，
释言于四方，时乾宁四年也。刘季述等幽帝东内，奉
裕即皇帝位。季述诛裕，匿右军，或请杀之，帝曰：“太子
冲孺，贼彊立之且何罪？”诏还少阳院，复为王。朱全忠
自凤翔远，见王春秋盛，标宇轩秀，忌之，密语崔引曰：
“王既窃帝矣，大义灭亲，渠可留公任宰相，盍启之？”引
从容言如全忠意，帝不许。它日，以语全忠，全忠曰：“此
国家大事，臣安敢与此？必引卖臣也。”乃免。帝迁洛，它
日，帝谓蒋元晖曰：“德王，朕爱子，全忠奈何欲杀之？”言
已泣下，自啮指流血。元晖即擿语全忠，全忠恚帝被
弑。元晖置酒邀诸王宴九曲池，饮酣，皆杀之，投尸水
中。

按《旧唐书》本传：德王裕，昭宗长子也。大顺二年六月
二十八日封，乾宁四年二月十四日册为皇太子。时
驾在华州，韩建畏诸王主兵，诱防城卒张行思、花重武相次告通王以下欲杀建。建他日又造讹言云：“诸
王欲劫迁车驾别幸藩镇。”诸王惧，诣建自陈。建乃延
入卧内，密遣人奏云：“今日睦王、济王、韶王、通王、彭王、
韩王、仪王、陈王等八人到臣，理所不测事由。臣窃量
事体，不合与诸王相见，兼恐久在臣所，于事非宜。”忽
然及门，意不可测。又上疏抗请归十六宅，如是者数
四，帝不允。建惧为诸王所图，乃以精甲数千围行宫，
请诛定州护驾军都将李筠。帝惧甚，诏斩筠于大云
桥。其三都军士寻放还本道，殿后都亦与三都元绕
行宫扈跸。至是，并急诏散之，罢诸王兵柄。建虑上不
悦，乃上表请立德王为皇太子。其年八月，嗣廷王戒
丕自太原还，诏与通王已下八王，并赐死于石堤谷。